1Are xuxlan i ch'okowic, i ma Páblo xe u siq'uij i creyent ru', yabal re qui nojbal. Te'uri xe u tz'ulej, xe u 'ijla canok, y xa 'e pa Macedónia. 2Xe u solij i tak tinimit re i jyub-le, y xu ya u cowil qui c'ux i creyent ru' tak u tzij. Te'uri xa 'e pa Grécia. 3Chila xo'on wi oxib ic'; te'uri xu yijba rib, 'enam-re pa Síria. Are ya ca 'an te pa bárco, xretamaj chi i aj Israel winak qui yijbam wach u chapic quiqui 'an che. Rumal-i, xu ch'obo n-ca 'e ta pa bárco, y xtzalijic; xu maj chubi u be pa jyub Macedónia. 4Je 'o jujun creyent xcachi'ilaj bic: jun chique are i ma Sópater, aj Beréa; queb chic je aj Tesalónica, je are i ma Aristárco, i ma Segúndo; jun chic are i ma Gáyo, aj Dérbe; xak 'o i a-Timotéo; xak je 'o i ma Tíquico y ma Trófimo chi je aj pa jyub Asia. 5Xui-ri, ique xe nabej bic, xe 'e c'a pa tinimit Tróas; chila xoj coy'ej wi. 6Yoj xkoy'ej i ric'awic i nima'ij chi ca tijaw wi i caxlanwa n-ta cunbal che. Te'uri xoj 'an pa bárco y xoj el pa Filípos. Che i jo'ob 'ij, xe 'e ka maja pa Tróas pa oj coy'em wi; chila xoj q'uiji wi wukub 'ij. 7Che i nabe 'ij re i seman, xka mol kib cu' i creyent chu tijawic ka wa. Te'uri i ma Páblo xoc chu c'utic chique i je moltajnak. Lic xnajtin chu c'utic chique, man 'o tan chic u viáje chucab 'ij. Rumal-i c'a tiq'uil a'ab ca tijin chi tzij. 8I cuárto pa ka molom wi kib 'o c'a pa oxleja; chila q'ui i 'a' tzijtalic. 9'O jun ala cul pa wantana, a-Eutico u bi. Ire craj chic waram, man i ma Páblo xnajtin chi ch'a'atic, y ya naj chic cha'ab. Are u 'onquil i ala-le lic xoc li u waram y xak te'et xtzak li c'a pulew. Are xqui yaco, ya camnak chic. 10Te'uri i ma Páblo xkaj lok, xjupi chirij, y xu tz'ulej. Xu bij chique i creyent: —Mi xij iwib; ire c'aslic —xu bij. 11Te'uri xel chubic y xu tij wa cu' i creyent. Are xrelej, xoc chic che u c'utunic chique c'a che u sakirbal. Te'uri xa 'ec. 12I ala chi tzaknak pa wantana, xqui c'am bi chi rachoch, c'aslic; conojel xcubi qui c'ux man xc'asi chic. 13Te'uri xoj 'e yoj pa bárco c'a pa tinimit Ason, man i ma Páblo xu ch'obo chi 'utz coj nabej bi yoj; xui-ri ire n-xic'aw ta chuwi ya, xa xu ya vuélta che akan y xu bij chi caka rik kib chila pa Ason. Queje ile xka yijba chakawach. 14Are xka rik kib chila ru' ire, xa 'an bi ku' pa bárco, y xoj 'e junam pa tinimit Mitiléne. 15Te'uri xoj 'ec, y chucab 'ij xoj ic'aw chuwach i tinimit Quío. C'a che chic jun 'ij xoj upon pa tinimit Sámos, chi 'o chu chi' i mar. Xoj uxlan jubi' pa tinimit Trogílio, y chucab 'ij xoj upon pa tinimit Miléto. 16Queje ile xka 'ano, man i ma Páblo craj uponic we' pa Jerusalen, man craj ca 'e rila i nima'ij Pentecostes chila. Rumal-i, n-xraj ta 'enam pa Efeso, y n-xraj ta xu bay mas rib pa jyub Asia. Rumal-i queje ile xka 'ano. 17I ma Páblo, are 'o pa Miléto, xu tak qui siq'uixic i aj c'amol u tzam chique i creyent pa tinimit Efeso. 18Are xe c'un ru', xu bij chique: —Yix lic iwilom wach in c'aslemal chiwach; lic iwilom wach in 'anom chu jekbal lok iwu' yix waral pa Asia. 19Lic xin ya wib chu 'onquil u chac i Kajwal; n-xin 'an ta nim che wib chiwach. Queje ile xin 'ano, tupu 'olic xin o' rumal u q'uial c'ax xpe pin wi cumal i aj Israel chi xcaj in chapic. 20Xui-ri, n-xin xij ta wib chu bixquil chiwe ni'pa i tzij rajwaxic chiwe, xak n-xin mayij tu c'utic chiwe wach i 'utz qui 'ano. Queje ile xin 'ano are i molom iwib, xak queje xin 'an chi tak iwachoch. 21Lic xin 'alijinsaj chiwe chi 'o u chac qui jalwachij i c'aslemal chuwach i Dios, xak qui cuba i c'ux che i Kajwal Jesucrísto. Queje ile xin c'ut chique i aj Israel winak xak chique i ne te aj Israel. 22Wo'or 'ut, quin 'e Jerusalen, man i u Tewal i Dios quin u tak bi chila. Quin 'ec, tupu n-weta'am taj wach quin c'ulmaj chila. 23Xui-ri, weta'am ipa quin 'e wi pa tak tinimit, quin tij uyej; 'olic quin qui min pa cárcel. Ile weta'am, man i u Tewal i Dios ca bin chwe. 24Ni'pa ile n-quin c'achir ta rumal, xak mi ne che in c'aslemal. N-ta we che, we xin camic, o we in c'aslic. Are i 'o we che, are we quin quicotic quin q'uis u 'onquil in chac chi u yom i Kajwal Jesus chinkul; i in chac-i are u paxsaxic u tzijol i c'axnabal u c'ux i Dios chique conojel. 25Wo'or weta'am chi mi jun chiwe cril chic in wach. In c'utum chiwe iwonojel wach usuc' i 'atbal tzij re i Dios pakawi. 26Rumal-i, wo'or cwaj quin bij chiwe: we 'o jun chiwe yix ca sachic, n-in mac ta chic yin. 27In bim chic ronojel wach u ch'obom i Dios; lic n-ta wuwam u wach chiwe. 28Chiwila iwib yix, xak che iwila i jutzobaj creyent, man i u Tewal i Dios u yom u chajixic chikul. Che i chajij pacha quiqui 'an i je aj chajil chij. Queje ile chi 'ana che i jutzobaj re i Kajwal, man ire je u lo'om ru' u quiq'uel. 29Che iwila, man weta'am, are quin 'e yin, que c'un juban chic chu quichersaxic i jutzobaj; quiqui 'an na pacha quiqui 'an utiw chiquixol jutzobaj chij. 30Chixol yix mísmo 'o ni que walij chu t'oric i jutzobaj creyent, c'ambal bi qui wach. 31Chi 'ana cwent 'u iwib; cha c'un chi c'ux chi yin oxib junab u wach, chi pa'ij, chi cha'ab, xin o'ic xix in pixbaj chi jujunal. 32Wo'or, wachalal, quix in ya can pu'ab i Dios chi quix u chajij; chi ch'obo i u tzij man are ile ca 'alijinsaw i c'axnabal u c'ux i Dios chiwe. I tzij-le cu cowirsaj u cubibal i c'ux, xak quix u to chu rikic i 'utz chi cu ya i Dios piquiwi conojel i je re ire. 33N-in rayim tu wach u mer jun chic, xak ni u 'u'. 34Are in 'anom, in chacun-nak ru' in 'ab, ch'acbal re ni'pa i rajwaxic chwe, xak chique ni'pa i que chacun wu'. Lic iweta'am yix ile. 35Ile lic 'ax in c'utum wi chiwe chi 'o u chac coj chacunic, ch'acbal-re wach caka tobej-que i niba'ib. Cha c'un chaka c'ux wach xu bij i Kajwal Jesucrísto. Xu bij: "Jun winak, mas ca quicotic we ca sipanic, chuwach i jun chi cu c'am i sipon." Queje ile xu bij Kajwal —xu bij i ma Páblo chique. 36Are xrelej u bixquil ile, xe xuqui junam, y xqui tz'onoj che i Dios. 37Conojel xe o'ic; xqui tz'ulej i ma Páblo, y xqui tz'ubaj. 38Lic que bisonic, man xu bij chique chi n-caquil ta chic u wach. Te'uri xcachi'ilaj bic c'a ru' i bárco.
LOS HECHOS WACH I XQUI 'AN I APOSTELAB 20